O d ô v o d n e n i e 

A. Všeobecná časť

           Návrh vyhlášky Ministerstva spravodlivosti Slovenskej republiky o náležitostiach rozvrhu práce sa predkladá  do medzirezortného pripomienkového konania na základe splnomocňovacieho ustanovenia § 92 ods. 2 písm. b) zákona č. 757/2004 Z.z. o súdoch a o zmene a doplnení niektorých zákonov (ďalej len „zákon o súdoch“), ktorý prijala Národná rada Slovenskej republiky dňa 9. decembra 2004 a ktorý nadobudne účinnosť 1. apríla 2005
 
           Rozvrh práce v rámci fungovanie každého jedného súdu v Slovenskej republike predstavuje ten najdôležitejší dokument, či akt riadenia. Uvedené postavenie rozvrhu práce v „živote súdu“ zohľadňuje aj samotný zákon o súdoch, ktorý podrobne upravuje obsahové náležitosti rozvrhu práce, stanovuje presný procesný postup jeho tvorby ako aj zodpovednostné vzťahy týkajúce sa jeho prípravy.   

           Účelom predkladanej právnej úpravy je, zohľadňujúc význam rozvrhu práce, zjednotiť postup súdov pri tvorbe rozvrhu práce tak, aby bola zabezpečená jednotnosť, čo do obsahových a formálnych náležitostí, rozvrhu práce súdov tvoriacich sústavu súdov Slovenskej republiky. Predkladaná vyhláška nadväzuje na právnu úpravu obsiahnutú v § 49 a nasl. zákona o súdoch, ktorá predstavuje zákonný rámec pre charakteristiku obsahových náležitostí a povahy rozvrhu práce ako aj jeho tvorbu. Tvorba rozvrhu práce ako taká je v pôsobnosti predsedu súdu, pričom cieľom predkladateľa je, aby aj vďaka úprave jednotného postupu pri tvorbe rozvrhu práce bola zabezpečená jeho prehľadnosť a zrozumiteľnosť. Predkladateľ pri tvorbe tohto právneho predpisu vychádzal z praktických poznatkov a skúseností jednotlivých súdov v rámci procesu tvorby jednak rozvrhu práce ako takého ako aj jeho zmien, pričom tieto poznatky našli svoje vyjadrenie vo všeobecnej rovine v prekladanej vyhláške. Podľa tejto vyhlášky budú postupovať všetky súdy tvoriace sústavu súdov Slovenskej republiky s výnimkou Najvyššieho súdu Slovenskej republiky.      

           Vyhláška je v súlade s ústavou a so zákonom o súdoch a o zmene a doplnení niektorých zákonov, na ktorého vykonanie je navrhnutá, ako i s ďalšími zákonmi.

           Prijatie vyhlášky nepredpokladá dopad na štátny rozpočet, rozpočty obcí ani dopad na rozpočty vyšších územných celkov.

DOLOŽKA ZLUČITEĽNOSTI
Návrhu vyhlášky
s právom Európskych spoločenstiev a právom Európskej únie

1.	Navrhovateľ  vyhlášky: Ministerstvo spravodlivosti Slovenskej republiky

2.	Názov návrhu vyhlášky: Vyhláška Ministerstva spravodlivosti Slovenskej republiky o náležitostiach rozvrhu práce.  

3.	Záväzky Slovenskej republiky vo vzťahu k Európskym spoločenstvám a Európskej únii:
a)	návrh vyhlášky svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení, Národného programu pre prijatie acquis communitaire, odporúčané v Partnerstve pre vstup, odporúčané v prílohe Prípravy asociovaných krajín strednej a východnej Európy na integrácie do vnútorného trhu Únie (Biela kniha), screeningu, nepatrí medzi úlohy vlády Slovenskej republiky podľa Plánu legislatívnych úloh vlády Slovenskej republiky na rok 2002, ale predkladá sa na základe uznesenia vlády Slovenskej republiky č. 338 z 19. apríla 2001,
b)	nevyplývajú zo schválenej negociačnej pozície Slovenskej republiky ku kapitole č. 24.

4.	Problematika návrhu právneho predpisu:

a) 
b)     nie je upravená v práve Európskych spoločenstiev,
c)
d)     nie je upravená v práve Európskej únie.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie:

Vzhľadom na vnútroštátny charakter upravovanej problematiky je posudzovanie súladu vyhlášky s právom Európskych spoločenstiev a právom Európskej únie bezpredmetné.

6.	Gestor (spolupracujúce rezorty):

Ministerstvo spravodlivosti Slovenskej republiky

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie:

bezpredmetné

Doložka finančných, ekonomických, environmentálnych vplyvov 
a vplyvov na podnikateľské prostredie a na zamestnanosť

1.	Návrh právneho predpisu nezakladá nároky na verejné financie.

2.	Návrh právneho predpisu je v súlade s prioritami a cieľmi hospodárskej politiky a
       nemá vplyv na podnikateľské prostredie.

3.	Návrh právneho predpisu nemá vplyv na životné prostredie.

4.	Návrh právneho predpisu neovplyvní zamestnanosť a nevyžiada si zvýšenie počtu pracovníkov.

B. Osobitná časť

K § 1

           Definuje sa predmet a účel právnej úpravy. Zároveň sa určuje rozsah záväznosti tejto vyhlášky a to tak, že vyhláška sa vzťahuje na všetky všeobecné súdy s výnimkou Najvyššieho súdu Slovenskej republiky. 

K § 2

           Ustanovuje sa vnútorná štruktúra rozvrhu práce, ktorý pozostáva z troch častí. Okrem týchto troch častí sú neoddeliteľnou súčasťou rozvrhu práce jeho prílohy podľa § 7.

K § 3

           Charakterizuje s úvodná časť rozvrhu práce a definujú sa obligatórne formálne náležitosti rozvrhu práce. Ponecháva sa na úvahe predsedu súdu, aby zvážil či táto časť bude pozostávať z viacerých strán alebo budú tieto náležitosti obsiahnuté na jednej strane rozvrhu práce. Pri tvorbe prvej strany rozvrhu práce podľa odseku 1 sa na označenie jednotlivých súdov použijú vzory č. 1 až 5 uvedené v prílohe č. 1.

K § 4 a 5

           V týchto ustanoveniach sa v súlade so zákonom o súdoch a ďalšími právnymi predpismi vymedzujú obligatórne náležitosti časti rozvrhu práce týkajúcej sa výkonu súdnictva. Z hľadiska významu ide o najdôležitejšiu časť rozvrhu práce, keďže upravuje samotný výkon súdnictva.
           Údaje tvoriace časť rozvrhu práce týkajúcu sa výkonu súdnictva sa uvádzajú v tabuľkovej forme podľa vzorov č. 1 až 3 prílohy č. 2, pričom a použije návod uvedený pri jednotlivých vzoroch. Zoradenie jednotlivých skupín údajov v rámci tejto časti rozvrhu práce sa riadi týmto poradím: občianskoprávna agenda, obchodnoprávna agenda, správna agenda a trestnoprávna agenda. Zároveň sa zohľadňuje zavedenie tzv. špecializovanej agendy, ktorú vybavujú len niektoré súdy Slovenskej republiky určené osobitným zákonom (zákon č. 371/2004 Z.z. o sídlach a obvodoch súdov Slovenskej republiky a o doplnení zákona č. 99/1963 Zb. Občiansky súdny poriadok v znení neskorších predpisov), pričom táto sa uvádza v rozvrhu práce v príslušnej časti osobitne. 

K § 6

           Definujú sa obligatórne náležitosti záverečnej časti rozvrhu práce.

K § 7

           Ustanovujú sa prílohy rozvrhu práce. V odseku 1 sa upravuje rozpis služieb sudcov s nariadenou pracovnou pohotovosťou. Vzhľadom na dôležitosť a význam tohto dokumentu ako aj praktické skúsenosti súdov sa navrhuje, aby sa rozpis služieb vyhotovoval nie na obdobie celého kalendárneho roka (čo prakticky ani nie je možné), ale na kratší časový interval, spravidla na kalendárny štvrťrok, prípadne iný interval, ktorý predseda súdu uzná za vhodný, tak aby bolo zabezpečené plnenie úloh súdu podľa osobitných zákonov.    
           Ďalšou z príloh rozvrhu práce je tabuľka podľa odseku 2 a 3, ktorá slúži ako pomôcka výlučne pre potreby zamestnancov ministerstva zodpovedných za riadny chod informačných systémov súdu, najmä na nastavanie príslušnej aplikácie (teda technických a programových prostriedkov schválených ministerstvom, pomocou ktorých sa veci prideľujú jednotlivým sudcom náhodným výberom) v prípade zmien v rozvrhu práce, ktoré sa musia prejaviť aj v aplikácii. Uvedená tabuľka sa bude viesť v elektronickej podobe a pre účely evidencie sa taktiež vytlačí. 

K § 8

           Právna úprava obsiahnutá v § 8 nadväzuje na ustanovenia kancelárskeho poriadku pre súdy, keďže upravuje spôsob evidencie rozvrhu práce, ktorý sa rovnako ako ďalšie písomnosti týkajúce sa „vnútorného života“ súdu eviduje v správnom denníku a má samostatnú spisovú značku. 

K § 9

           V § 9 sa definuje spôsob vykonávanie zmien v rozvrhu práce z hľadiska jeho formálneho vyjadrenia. Každá zmena rozvrhu práce sa vykonáva dodatkami k rozvrhu práce podľa vzoru č. 10 uvedeného v prílohe. Vzhľadom na to, že zmena rozvrhu práce môže predstavovať aj zásadný zásah do činnosti jednotlivých súdnych oddelení alebo iných organizačných útvarov súdu, je potrebné, aby osoby, ktorých sa táto zmena týka mali možnosť oboznámiť sa s touto zmenou dostatočným časovým predstihom so zamýšľanou zmenou. Na tento účel sa zavádza lehota 15 dní, ktorá je obdobou tzv. legisvakačnej lehoty; v prípade potreby je možné túto lehotu skrátiť, resp. predĺžiť. Na evidenciu dodatkov k rozvrhu práce sa vzťahuje ustanovenie o evidencii samotného rozvrhu práce, t.j. každý dodatok k rozvrhu práce sa eviduje v správnom denníku pod samostatným spisovým číslom. Pre prehľadnosť sa ukladá povinnosť kancelárii predsedu súdu vypracovať úplné znenie rozvrhu práce, ktoré obsahuje zmeny rozvrhu práce zapracované priamo v texte rozvrhu práce; úplné znenie rozvrhu práce slúži pre vnútorné potreby súdu a jeho zamestnancov. 

K § 10

           V § 53 ods. 3 zákona o súdoch a o zmene a doplnení niektorých zákonov sa predsedovi súdu ukladá povinnosť zabezpečiť každému sudcovi príslušného súdu rozvrhu práce. § 10 tejto vyhlášky nadväzuje na citované ustanovenie zákona o súdoch a to tak, že určuje spôsob akým predseda súdu plní zákonom uloženú povinnosť. Zároveň sa ustanovuje, že predseda súdu zabezpečí jednu kópiu rozvrhu práce do každého súdneho oddelenia alebo iného organizačného útvaru súdu.     

K § 11
 
           Zákon o súdoch v § 53 ods. 3 ustanovuje verejný charakter rozvrhu práce a stanoviska sudcovskej rady ako aj právo každého nazrieť do rozvrhu práce a robiť si z neho výpisy a odpisy.                 V § 11  predkladaného návrhu vyhlášky sa ustanovujú spôsoby, ktorý sa zabezpečuje vykonanie § 53 ods. 2 zákona o súdoch, a to tak, že rozvrh práce sa uverejňuje na internetovej stránke príslušného súdu, ak súd internetovú stránku má, a časť rozvrhu práce týkajúca sa poverovania notárov úkonmi v konaní o dedičstve sa vyvesuje na úradnej tabuli súdu (nie je vhodné, aby sa tam vyvesil celý rozvrh práce, keďže často krát ide o pomerne rozsiahly dokument, avšak na úradnej tabuli sa uvedie informácia, kde je možné nazrieť do rozvrhu práce). Rozvrhy práce súdov sa budú zverejňovať aj na internetovej stránke ministerstva, pričom takto zverejňované údaje budú tvoriť súčasť Centrálneho informačného systému súdnictva podľa osobitného zákona (§ 79 nasl. zákon č. 757/2004 Z.z. o súdoch a o zmene a doplnení niektorých zákonov) Pre naplnenie zákonom garantovaného práva týkajúceho sa nazeranie do rozvrhu práce je nevyhnutné, aby na informačnej tabuli súdu bol uverejnený údaj o tom, že kedy a kde je možné nazrieť do rozvrhu práce. Organizačným útvarom súdu, ktorý bude zabezpečovať realizáciu tohto práva je informačné centrum súdu. 

K § 12

           Účinnosť vyhlášky sa navrhuje spolu s účinnosťou zákona o súdoch a  o zmene a doplnení niektorých zákonov, t.j. na 1. apríla 2005.

K prílohe č. 1

           Vzory č. 1 až 5 obsiahnuté v prílohe č. 1 ustanovujú označenie jednotlivých súdov, ktoré sa používa v úvodnej časti rozvrhu práce. 
K prílohe č. 2

           Vzory č. 1 až 3 upravujú grafické znázornenie tabuľkovej formy rozvrhu práce, resp. jeho časti týkajúcej sa výkonu súdnictva. Ku každému vzoru je pripojený stručný návod na vyplňovanie jednotlivých polí tabuľky. 

K prílohe č. 3

           Zavádza sa vzor dodatku k rozvrhu práce spolu s jeho grafickým vyobrazením a stručným návodom na jeho vypracovanie.